April | 2016 | kaiserbirddotcom
Dag 73: Die Keiservoël vlieg
April 28, 2016 ~ Koos Marais	~ Leave a comment
Hierdie "blog" dek die ontstaan, agtergrond en ontwikkeling van my historiese roman, "Die Keiservoël Oor Namaland" wat vandeesweek deur Cordis Trust gepubliseer is, na meer as agt jaar se trane, sweet, en harde werk.
Die voor-en agterblad van "Die Keiservoël Oor Namaland."
Vandeesweek was 'n kop-af gejaag met talle onvoorsiene insidente. Ek sou gister op 'n pelgrimsreis na die suide van Namibië vertrek, maar moes dit na Saterdag uitstel omdat ek baie boeke wil saamneem. Om boeke Namibië toe te koerier of te pos is baie duur. (Dit is duur orals heen.) Ek het nou die geleentheid om self 'n paar houers met boeke Namibië toe te neem en dit sou dwaas wees om nie te wag vir die volgende besending van die drukkers af nie.
My besoek aan die geboorteland van hierdie boek is nie in die eerste plek om boeke te gaan verkoop nie. Ek weet dit sal later vanself gebeur. Een of ander byna bonatuurlike drang dwing my om terug te keer na die plek waar Ernst Luchtenstein, Cornelius Fredericks, Hendrik Witbooi en al die ander karakters hulle spore in die Namib en die Kalahari gelaat het. Ek wil met Willem Kotze, Piet Swiegers en Giel du Toit gaan gesels, ek wil weer deur Keetmanshoop se begraafplaas gaan loop, op Haai-eiland in die wind gaan sit, en miskien weer na Aus se vergete konsentrasiekamp gaan kyk. Ek wil Lüderitz se museum en die biblioteek gaan besoek en 'n kopie aan hulle skenk. Dit is skoolvakansie in Namibië, maar miskien loop ek 'n skoolhoof raak en kan ek 'n kopie vir die skool se inligtingsentrum skenk. Miskien lees een van daardie Nama-seuns of dogters eendag die boek en ontdek hulle dat hulle 'n geskiedenis en helde waarop hulle trots kan wees, het. Of miskien lees 'n ou Duitse oom die boek en kan hy berusting vind daarin dat "ons nie almal só was nie."
Ek glo dat die sentrale boodskap van die boek is dat 'n suksesvolle Namibië moontlik is, as elkeen sy deel doen, maar dat dit onmoontlik is as die gruwels van die verlede nie erken word nie. Party mense probeer vandag nog om die wandade van die Herero-oorlog en die Nama-oorlog te ontken. Ek het hierdie ontkenning eerstehands ervaar. Die regte ding om te doen is om te erken en bevestig dat dit wel gebeur het. Daarna kan mens aangaan, kop optel, mekaar in die oë kyk en sê dit behoort tot die verlede. Kom ons gaan nou aan.
Daar het vandag weereens 'n interessante artikel in 'n Namibiese koerant oor die "genocide" verskyn. Dit is deel van die verhaal van "Die Keiservoël Oor Namaland."
Gisteraand is die eerste van 3 episodes van die program "Klitsgras en Sekelbos" op Radio GrootFM 90.5 waarop ek die gas was uitgesaai. Daarin gesels die deelnemers om die kampvuur oor allerlei goed, dikwels in ligte luim, maar gisteraand het dit grootliks gehandel oor "Die Keiservoël Oor Namaland." Die program word elke Woensdagaand om 21h00 uitgesaai, op 90.5FM, Kanaal 920 DSTV, en op die internet by http://www.grootfm.co.za Luister die volgende twee weke gerus na die uwe en sy gashere.
Bestellings vir die boek stroom in, ook van die buiteland. Dit is vir my persoonlik 'n wonderlike gevoel om te weet dat die storie nou in my lesers se koppe nesmaak.
Ek kan nou aankondig dat die boek ook beskikbaar is by Graffiti se 2 takke. Lesers kan wel steeds die boek bestel deur 'n e-pos te stuur aan: bestellings@kaiserbird.com Besonderhede sal volg.
Dag 72: Die Keiservoël het geland
April 20, 2016 April 21, 2016 ~ Koos Marais	~ Leave a comment
Bykans nege jaar gelede het ek die eerste keer die pen opgeneem om die storie van Ernst Luchtenstein en die Nama-oorlog van 1904-1908 te vertel. Vandag het die droom waar geword toe ek die eerste eksemplaar van die boek, "Die Keiservoël Oor Namaland," van die uitgewer, Cordis Trust Publikasies, ontvang het.
Die uwe, links, en regs dr Fanie Marais, hoof van die uitgewers Cordis Trust Publikasies. Ek het vandag die eerste eksemplaar van my nuwe boek, "Die Keiservoël Oor Namaland" ontvang.
In hierdie nege jaar het die kort storietjie gegroei tot 'n epos oor die tyd, mense en gebeure wat Namaland verander het, eers in Duits-Suidwes-Afrika, en later in Suidwes-Afrika. My navorsing het my op vele reise geneem, meestal na Namibië, maar ook na die Kaap en Mpumalanga. Ek het geskryf en gelees, gesoek en geraai, weer geskryf, oorgeskryf, gesny en weer geskryf. Hoe meer ek geleer het, hoe meer kompleks het die intriges geraak. Name wat ek nie eers kon uitspreek nie, het later van my tong af gerol. My karakters het gegroei totdat hulle met my begin praat het. Die boek het 'n persoonlikheid ontwikkel wat ek met al meer en meer respek behandel het. Die kreatiewe proses het hom keer op keer aan my opgedring sodat nuwer temas telkens die boek binnegedring het. Dan moes ek weer voor begin skryf en herskryf. Aan die einde was ek self verbaas oor die wyse waarop die aanvanklike losse drade hulleself saamgevleg het tot 'n koherente, logiese ontknoping.
Uiteindelik het Cordis Trust die stap geneem om "Die Keiservoël Oor Namaland" uit te gee. Aanvanklik het ek gedink dis 'n maklike taak, maar ek moes leer van boekformate, lettertipes, boekuitleg, drukprosesse en papier. Veral het ek kennis gemaak met proeflees en nogmaals proeflees. Die laaste drie weke was 'n beproewing, maar om 'n sin uit die boek te leen, "ons moes almal skouer aan die wiel sit om die wa deur die drif te trek."
Die "Keiservoël"is uniek in 'n paar opsigte. Dit is 'n fiktiewe werk, maar geskoei op werklike mense en gebeure. Die aard van fiksie is vryheid van verbeelding, maar ek gebruik byvoorbeeld die werklike name van die karakters. Met moderne woordverwerkingstegnologie was en is dit moontlik om op enige tydstip sulke name binne minute te verander, maar die boek se karakter het vereis dat ek by die regte name bly. Die boek het onder andere juis ten doel om sekere misdade en gruwels wat vir meer as 'n eeu onder die sand begrawe gelê het te ontbloot. Hierdie verhale is geskiedkundige, gedokumenteerde feite, maar dit is nog nooit aan die groot klok gehang nie. My bronnelys agter in die boek is spesifiek bedoel om te wys dat die feite reeds gepubliseer is, maar dat dit niks gedoen het om die inligting aan die algemene publiek bekend te stel nie. Deur 'n "storie" (fiksie) te vertel hoop ek om die waarheid aan 'n groter gehoor bekend te maak. In die proses het ek my verbeelding ook gebruik. Ek hoop dat hierdie "digterlike vryheid" so aangewend is dat die leser nie sal weet waar die grenslyn tussen feit en fiksie loop nie. Uiteindelik het alles net een doel – om die groter waarheid te dien.
Die boek bevat ongeveer 60 egte foto's van mense, plekke en gebeure, iets wat vreemd is in 'n fiktiewe roman. Dit onderstreep en omraam die verhale en skep 'n atmosfeer waarbinne die leser die konteks van Namaland van 110 jaar gelede kan ervaar en verstaan. Party kritici sê die teks en die teks alleen moet dit doen, maar die drama, pyn, verlies en hartstog van 1883-1917 verdien om op die beste moontlike manier verbeeld en verwoord te word. Die "ongelooflike" aard van sekere insidente, betwyfel deur skeptici, kry nuwe betekenis deur die foto's sodat die leser hopelik deur die ware waarheid meegesleur sal word.
Die foto's het uitdagings met hulle saamgebring. Die meeste van die foto's is ouer as 100 jaar. Party is vanuit ou geskrifte gekopieer. Die kwaliteit is in sommige gevalle minder goed, maar die historiese waarde is so groot dat hulle wel ingesluit moes word.
Die foto's het ongelukkig ook groot kostes meegebring. Dit is nie 'n goedkoop boek nie, maar ek werk onverpoosd aan 'n Kindle weergawe wat ek mettertyd teen 'n baie goedkoop prys sal beskikbaar maak. Ek kan glad nie aanvaar dat e-boeke so duur is nie.
Ek betree nou 'n nuwe fase. Ons vertrek Woensdag volgende week op 'n pelgrimstog na "Namaland" om die boek bekend te stel, daar waar alles gebeur het. Iets dryf my om weer die lug, lig, velde, berge, strande en die see van Keetmanshoop, Aus, Bethanië en Lüderitz te gaan beleef. Ek gaan ou vriende opsoek en hopelik 'n paar nuwes maak. Ek wil my boek vir hulle gaan wys en miskien 'n paar kopieë verkoop. Ek wil gaan begin om op klein manier 'n verskil te maak aan die mense van die Suide se lewe. Soos wat die reis vorder sal ek my lesers op hoogte hou. Hou hierdie ruimte dop.
Dit sal nog 'n rukkie duur voordat die boek op boekwinkels se rakke verskyn, maar haastige lesers kan die boek nou bestel deur 'n e-pos te stuur aan bestellings@kaiserbird.com Bankbesonderhede en instruksies sal aangestuur word en die boek sal aan u gepos word sodra bevestiging van betaling ontvang is. Die koste is R350 per eksemplaar wat posgeld binne die grense van die RSA sal insluit. Posgeld na oorsese en buurlande sal bygereken word.